A Bizottság 675/88/EGK Rendelete

(1988. március 15.)

az egyes rizsfajtákra nyújtott termelési támogatásokra vonatkozó részletes szabályok megállapításáról

AZ EURÓPAI KÖZÖSSÉGEK BIZOTTSÁGA,

tekintettel az Európai Gazdasági Közösséget létrehozó szerződésre,

tekintettel a legutóbb a 3990/87/EGK bizottsági rendelettel [1] módosított, a rizspiac közös szervezéséről szóló, 1976. június 21-i 1418/76/EGK tanácsi rendeletre [2] és különösen annak 8a. cikke (5) bekezdésére,

mivel az egyes rizsfajták [3] termelési támogatásáról szóló, 1987. december 18-i 3878/87/EGK tanácsi rendelet megállapítja a támogatás nyújtásának általános szabályait; mivel az alkalmazására vonatkozó részletes szabályok megállapítása a Bizottság feladata;

mivel a 3878/87/EGK rendelet meghatározza a termesztési területeket és azon fajtákat, amelyekre a támogatás nyújtható;

mivel a 3878/87/EGK rendelet 3. cikkének értelmében a tagállamoknak egy, a művelés alatt álló területekre és az elvetett fajtákra vonatkozó ellenőrző és nyilatkozati rendszert kell bevezetniük annak biztosítására, hogy a termék, amelynek támogatását kérvényezték, megfelel a támogatás nyújtására megállapított feltételeknek; mivel a támogatási kérvényként benyújtott nyilatkozatoknak a tagállamok által elvégzendő ellenőrzések céljaira egy minimális információmennyiséget kell tartalmazniuk;

mivel a 3878/87/EGK rendelet 4. cikkében megállapított, az ellenőrzésekre vonatkozó bizonyos szabályokat az ellenőrizendő információ minimális tartalmának megállapításával, valamint – a költségek és az adminisztratív nehézségek miatt – a kis területekre vonatkozó egyszerűsített nyilatkozati rendszer megteremtésével pontosabban kell meghatározni;

mivel egyrészről gondoskodni kell olyan intézkedések meghozataláról, amelyek a valóságnak nem megfelelő nyilatkozatok tekintetében visszatartó erejűek, másrészről pedig vis maior és természeti katasztrófák esetén a támogatásra való jogosultság fenntartásáról;

mivel annak érdekében, hogy a gazdák a támogatást teljes mértékben kihasználhassák, meg kell határozni a támogatás folyósításának időtartamát, továbbá azt az átváltási árfolyamot, amelyet a nemzeti valutára történő átváltás esetén kell használni;

mivel az e rendeletben előírt intézkedések összhangban állnak a Gabonapiaci Irányítóbizottság véleményével,

ELFOGADTA EZT A RENDELETET:

1. cikk

Az 1418/76/EGK rendelet 8a. cikkében meghatározott támogatást a 3878/87/EGK rendelet B. mellékletében felsorolt azon rizsfajták termelésére kell nyújtani, amelyeket az A. mellékletben felsorolt területeken termesztenek.

2. cikk

Támogatás csak olyan terület esetében nyújtható:

a) ahol ténylegesen megtörtént a vetés, ahol a szokásos művelési munkákat elvégezték, illetve ahol a rizs beérett;

b) amely egy olyan nyilatkozat tárgyát képezte, amely összhangban van a 3878/87/EGK rendelet 3. cikkének (2) bekezdésében meghatározott rendszerrel.

3. cikk

(1) A 3878/87/EGK rendelet 3. cikkében meghatározott eljárás értelmében:

a) Minden érintett rizstermelő egyetlen nyilatkozatot nyújt be a tartózkodási helye szerinti tagállamban lévő illetékes hatóságnak valamennyi olyan terület vonatkozásában, amelyre támogatásért pályázott. Amennyiben nem tesz eleget ennek a feltételnek, az a pályázat elutasítását vonja maga után. A nyilatkozatokat a tagállamok által meghatározott határnap előtt kell benyújtani, amely határnap nem lehet későbbi, mint minden év július 15-e, az azt követő gazdasági évre vonatkozóan.

b) A nyilatkozatnak legalább az alábbi adatokat kell tartalmaznia:

- a kérelmező vezetékneve, keresztneve és címe,

- a megművelt területek, azok mérete hektárban és árban, továbbá e területek ingatlan-nyilvántartási száma vagy – ennek hiányában – az ilyen területek ellenőrzéséért felelős szerv által ezzel egyenértékűnek elismert leírás, valamint az érintett területek tulajdonosainak vezetékneve, keresztneve és címe,

- a vetési napok, a betakarítás előre látható hónapja és 10 napos időszaka,

- az elvetett fajta.

A beszerzési számlákat és a magok eredetét igazoló iratokat csatolni kell a nyilatkozatokhoz.

(2) A tagállamoknak el kell juttatniuk a Bizottságnak:

- a nyilatkozat tárgyát képező területek és fajták adatait, legkésőbb az adott termelési év július 30-ig,

- azokat a területeket és fajtákat, amelyekre a támogatást biztosítják, az adott termelési év november 30-ig.

4. cikk

(1) A 3878/87/EGK rendelet 3. és 4. cikkének megfelelően az ellenőrzéseknek biztosítaniuk kell, hogy a termék, amelyre vonatkozóan a támogatást kérelmezték, megfelel a támogatás nyújtására meghatározott feltételeknek, különösen a nyilatkozattevő támogatási jogosultsága, a ténylegesen művelt terület és az elvetett fajták tekintetében.

(2) A 3878/87/EGK rendelet 4. cikkében előírt rendszeres helyszíni ellenőrzést kell tartani a nyilatkozat tárgyát képező terület minden egyes hektárjára kiterjedően.

Mindazonáltal a két hektárnál kisebb területre vonatkozó nyilatkozatok esetén – a szóban forgó nyilatkozatok által érintett területek minimum 30 %-ának helyszíni ellenőrzésével együtt – az ellenőrzések kizárólagosan adminisztratív ellenőrzések formájában is végrehajthatók.

5. cikk

A nemzeti szintű jogszabályok által előírt szankciók sérelme nélkül, amennyiben az illetékes hatóság a 4. cikkben előírt ellenőrzéseket követően azt észleli, hogy a nyilatkozatnak a megművelt területekre és az elvetett fajtákra vonatkozó tartalma a valós tényekkel nem egyezik meg, a bejelentő elveszíti a tényekkel ellentétes tartalmú nyilatkozatban feltüntetett minden területre vonatkozó támogatáshoz való jogosultságát.

6. cikk

Amennyiben a termény beéréséig a földet nem művelték, az illetékes nemzeti hatóságok ebben az esetben is elfogadhatják azt, hogy vis maior eseteknek és természeti katasztrófáknak oly nagy mértékű hatása volt a nyilatkozó által művelt területre, hogy a támogatáshoz való jogosultságának fenntartása indokolt.

Az előző albekezdésben említett vis maior vagy természeti katasztrófák minden esetéről az eseménytől számított három napon belül értesíteni kell a tagállam illetékes hatóságát. A vonatkozó bizonyítékokat az értesítéstől számított egy hónapon belül kell benyújtani.

A tagállamoknak értesíteniük kell a Bizottságot az általuk vis maior esetnek vagy természeti katasztrófának minősített eseményekről.

7. cikk

A támogatást a tagállamok az adott termelési évben legkorábban december 15-én vagy legkésőbb az azt követő évben, január 31-én nemzeti valutában fizetik ki.

A támogatást a termelés évének szeptember 1-jén érvényes mezőgazdasági átváltási árfolyamát alkalmazva kell nemzeti valutára átváltani.

8. cikk

A tagállamok 1988. május 1. előtt tájékoztatják a Bizottságot az e rendelet alapján meghozott intézkedéseikről.

9. cikk

Ez a rendelet az Európai Közösségek Hivatalos Lapjában való kihirdetését követő harmadik napon lép hatályba.

Ez a rendelet teljes egészében kötelező és közvetlenül alkalmazandó valamennyi tagállamban.

Kelt Brüsszelben, 1988. március 15-én.

a Bizottság részéről

Frans Andriessen

alelnök

[1] HL L 377., 1987.12.31., 15. o.

[2] HL L 166., 1976.6.25., 1. o.

[3] HL L 365., 1987.12.24., 3. o.

--------------------------------------------------